En 29-årig polsk mand blev natten til tirsdag anholdt ved grænsen for et tyveri begået i Nordjylland i april.

I april slap en tyv afsted med 70 liter diesel og en traktorcomputer til en værdi af 30.000 kroner fra en landejendom ved Hørby. Det tyveri har nu udløst en dom på 20 dages betinget fængsel og seks års udvisning til en 29-årig polsk mand, det oplyser anklager Torben Kaufmann. Politiet fandt frem til gerningsmanden, da DNA fra en gummislange på traktoren gav et hit i politiets database. Derfor har den 29-årige polak været efterlyst i flere måneder. Han blev natten til tirsdag anholdt af Syd- og Sønderjyllands Politi på grænsen til Frøslev. Den 29-årige var på vej ind i landet, da politikontrollen opdagede, at manden var efterlyst af Frederikshavns Politi. Han blev derfor anholdt og sendt til Nordjylland. I grundlovsforhøret tirsdag eftermiddag tilstod han tyveriet og kunne derfor få sin dom med det samme. Manden er nu varetægtsfængslet med henblik på udsendelse af landet.